Komisjoni direktiiv,

15. aprill 1987,

lõpptarbijale müüdavate alkohoolsete jookide mahuprotsendilise alkoholisisalduse märkimise kohta

(87/250/EMÜ)

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 18. detsembri 1978. aasta direktiivi 79/112/EMÜ lõpptarbijale müüdavate toiduainete märgistust, esitlemist ja reklaami käsitlevate liikmesriikide õigusaktide ühtlustamise kohta, [1] viimati muudetud direktiiviga 86/197/EMÜ, [2] eriti selle artikli 10a teist lõiku,

ning arvestades, et:

direktiivi 79/112/EMÜ artikliga 3 muudeti kohustuslikuks tegeliku alkoholisisalduse näitamine mahuprotsentides selliste jookide märgistamisel, mis sisaldavad üle 1,2 mahuprotsendi alkoholi;

tuleb kehtestada sellise näitamise korda käsitlevad eeskirjad;

ühise tollitariifistiku rubriikidesse 22.04 ja 22.05 klassifitseeritud toodete puhul kehtestatakse nimetatud eeskirjad nende suhtes kohaldatavate ühenduse erisätetega;

käesolevat direktiivi kohaldatakse kõikide muude jookide suhtes, mille alkoholisisaldus on üle 1,2 mahuprotsendi;

nõukogu 27. juuli 1976. aasta direktiivi 76/766/EMÜ (alkoholisisaldustabeleid käsitlevate liikmesriikide õigusaktide ühtlustamise kohta) [3] lisaga on kehtestatud ühenduse eeskirjad mahuprotsentides väljendatava alkoholisisalduse mõiste ning selle kindlaksmääramise meetodi ja väljendamise kohta;

käesolevas direktiivis võib seetõttu piirduda nende sätete kehtestamisega, mis peavad nimetatud eeskirjadega kaasas käima;

lubatud hälvete kehtestamisel tuleb kohaselt arvesse võtta erinevate kõnealuste jookide laadi, täheldatud muutlikkuse määra ning tehnilisi raskusi, mis võivad ilmneda deklareeritud väärtuse ja tegeliku väärtusega vastavuse tagamisel;

direktiivi 79/112/EMÜ ja käesoleva direktiivi korrektse kohaldamise võimaldamiseks on vaja aegsasti vastu võtta üks või mitu ühenduse analüüsimeetodit alkoholisisalduse kindlaksmääramiseks mahuprotsentides;

käesoleva direktiiviga ettenähtud meetmed on kooskõlas alalise toidukomitee arvamusega,

ON VÕTNUD VASTU KÄESOLEVA DIREKTIIVI:

Artikkel 1

Käesolev direktiiv käsitleb tegeliku alkoholisisalduse näitamist mahuprotsentides selliste jookide märgistamisel, mis sisaldavad üle 1,2 mahuprotsendi alkoholi ning mis ei ole klassifitseeritud ühise tollitariifistiku rubriikidesse 22.04 ja 22.05.

Artikkel 2

1. Alkoholisisaldus määratakse kindlaks temperatuuril 20 °C.

2. Alkoholisisaldust väljendav arv esitatakse ainult kuni ühe kümnendkoha täpsusega. Sellele järgneb sümbol "mahuprotsent" ning sellele võib eelneda sõna "alkohol" või lühend "alk.".

Artikkel 3

1. Alkoholisisalduse näitamisel mahuprotsentides on lubatud järgmised positiivsed ja negatiivsed hälbed, mida väljendatakse absoluutväärtustena:

a) allpool määratlemata joogid:

0,3 mahuprotsenti;

b) õlu, mille alkoholisisaldus ei ole üle 5,5 mahuprotsendi; joogid, mis on klassifitseeritud ühise tollitariifistiku rubriiki 22.07 B II ja on valmistatud viinamarjadest:

0,5 mahuprotsenti;

c) õlu, mille alkoholisisaldus on üle 5,5 mahuprotsendi; joogid, mis on klassifitseeritud ühise tollitariifistiku rubriiki 22.07 B I ja on valmistatud viinamarjadest; siidrid, pirnisiidrid, puuviljaveinid jm, mis on saadud muudest puuviljadest kui viinamarjadest ja mis on poolvahuveinid või vahuveinid; kääritatud meel põhinevad joogid:

1 mahuprotsent;

d) leotatud puuvilju või taimeosi sisaldavad joogid:

1,5 mahuprotsenti.

2. Lõikes 1 sätestatud lubatud hälbeid kohaldatakse ilma, et see piiraks alkoholisisalduse kindlaksmääramiseks kasutatud analüüsimeetodist tulenevaid lubatud hälbeid.

Artikkel 4

1. Liikmesriigid muudavad vajaduse korral oma õigusakte, et need vastaks käesolevale direktiivile, ja teatavad sellest viivitamata komisjonile; selliselt muudetud õigusakte kohaldatakse selliselt, et:

- võimaldada käesolevale direktiivile vastavate toodetega kauplemist hiljemalt alates 1. maist 1988,

- keelata käesolevale direktiivile mittevastavate toodetega kauplemine alates 1. maist 1989.

2. Enne lõike 1 teises taandes nimetatud kuupäeva märgistatud, ent käesolevale direktiivile mittevastavate toodetega kauplemine on siiski lubatud kuni varude ammendumiseni.

Artikkel 5

Käesolev direktiiv on adresseeritud liikmesriikidele.

Brüssel, 15. aprill 1987

Komisjoni nimel

asepresident

Cockfield

[1] EÜT L 33, 8.2.1979, lk 1.

[2] EÜT L 144, 29.5.1986, lk 38.

[3] EÜT L 262, 27.9.1976, lk 149.

--------------------------------------------------